CELEX: 32012D0306
Language: mt
Date: 2012-06-12 00:00:00
Title: 2012/306/UE: Deċiżjoni tal-Kunsill tat- 12 ta’ Ġunju 2012 dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik

14.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 153/3
            
         DEĊIŻJONI TAL-KUNSILL
   tat-12 ta’ Ġunju 2012
   dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik
   (2012/306/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:
   
               (1)
            
            
               Fit-22 ta’ Novembru 2007 il-Kunsill adotta r-Regolament (KE) Nru 1446/2007 dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Możambik (1) (“il-Ftehim”). Ġie anness miegħu Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim (2). Dak il-Protokoll skada fil-31 ta’ Diċembru 2011.
            
         
               (2)
            
            
               L-Unjoni nnegozjat mal-Możambik Protokoll ġdid li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik (“il-Protokoll”) li jagħti opportunitajiet tas-sajd lill-bastimenti tal-UE fl-ilmijiet li fihom il-Możambik għandu s-sovranità jew il-ġuriżdizzjoni fir-rigward tas-sajd.
            
         
               (3)
            
            
               B’riżultat ta’ dawk in-negozjati, fit-2 ta’ Ġunju 2011 ġie inizjalat il-Protokoll.
            
         
               (4)
            
            
               F’konformità mad-Deċiżjoni tal-Kunsill 2012/91/UE (3), dan il-Protokoll ġie ffirmat u qiegħed jiġi applikat b’mod provviżorju.
            
         
               (5)
            
            
               Il-Protokoll għandu jiġi approvat,
            
         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik (4) huwa b’dan approvat f’isem l-Unjoni.
   Artikolu 2
   Il-President tal-Kunsill għandu jinnomina l-persuna jew il-persuni li għandhom is-setgħa jipproċedu, f’isem l-Unjoni, bin-notifika prevista fl-Artikolu 16 tal-Protokoll, sabiex ikun espress il-kunsens tal-Unjoni li tkun marbuta bil-Protokoll (5).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fil-Lussemburgu, it-12 ta’ Ġunju 2012.
      
         
            Għall-Kunsill
         
         
            Il-President
         
         M. GJERSKOV
      
   
   
      (1)  ĠU L 331, 17.12.2007, p. 1.
   
      (2)  ĠU L 331, 17.12.2007, p. 39.
   
      (3)  ĠU L 46, 17.2.2012, p. 3.
   
      (4)  Il-Protokoll ġie ppubblikat fil-ĠU L 46, 17.2.2012, p. 4, flimkien mad-Deċiżjoni dwar il-firma.
   
      (5)  Id-data tad-dħul fis-seħħ tal-Protokoll se tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.